
Abstract:

Sistemul juridic al unor state poate cuprinde dispoziţii care pot genera obstacole în calea desfăşurării  activităţilor de către funcţionarii internaţionali. Agentul diplomatic este responsabil faţă de guvernul său pe timpul îndeplinirii funcţiilor sale oficiale; dacă va acţiona în detrimentul poziţiei guvernului său va fi supus rechemării şi urmăririi penale pentru faptele sale; dacă are loc o schimbare de atitudine, care se produce la nivelul guvernului său, el este obligat să se conformeze poziţiei nou adoptate. Funcţionarul public internaţional, în calitatea sa oficială, este imun faţă de schimbările intervenite în poziţia şi atitudinea statului său în problemele internaţionale;  el are  imunitate de la procedura legală pentru actele sale oficiale(  imunitatea de la procesele legale pentru actele oficiale este continuată chiar şi după încetarea legăturii dintre organizaţie şi funcţionari).

Până la inceputul secolului al XIX-lea exista o persoană internaţională care nu datora supunere oficială unei anumite entităţi politice, fiind împuternicită cu o poziţie influentă care depăşea frontierele naţionale şi, într-o anumită măsură, influenţa relaţiile politice economice şi sociale dintre state. Această organizaţie internaţională era Biserica Universală de la Roma, iar persoana internaţională era emisarul papal. Dar, începând din prima decadă a secolului al XIX-lea, denumirea de „funcţionar public internaţional” se aplică acelor funcţionari permanenţi şi altor membri ai personalului organizaţiei internaţionale a căror principală menire este să servească organizaţia respectivă.

Persoanele  care au avut responsabilitatea reglementării navigaţiei pe Rin (Convention sur ľoctroi de navigation du Rhin – 1840) sunt primii funcţionari internaţionali; de la acest moment istoric, noţiunea de „international civil servant” a ajuns să fie aplicată acelor funcţionari permanenţi şi membri ai personalului unei instituţii internaţionale.
Comisia Fluviului Rin - din anul 1840 - este considerată a fi  prima organizaţie internaţională permanentă modernă,  prima instituţie administrativă în acest domeniu.
În urma războiului din Crimeea, pe baza Convenţiei de la Paris (1856), s-a prevăzut, pentru controlul traficului pe  Dunăre, înfiinţarea unei „Comisii Europene” şi a unei „Comisii Riverane” permanente. Comisia europeană a avut în principal un caracter tehnic şi era compusă din delegaţi ai statelor - Puteri Europene - care erau autorizate a realiza  îmbunătăţiri în navigaţia pe Dunărea de Jos în situaţia nemanifestării capacităţii sau voinţei Turciei de a întreprinde ea asemenea proiecte; Comisia Riverană sau Comisia Dunării includea delegaţi ai Puterilor Dunărene şi ai Principatelor româneşti şi a fost concepută ca un organ administrativ  al fluviului Dunărea. A fost promovat un nou tip de funcţionar internaţional – expertul tehnic, care era diferit de un  administrator.
Rolul funcţionarului public internaţional a evoluat in cadrul activităţilor organizaţiilor internaţionale publice. Atribuţiile administrative ale acestor organizaţii erau exercitate, în principal, prin intermediul birourilor sau oficiilor centrale numite secretariate. Personalul îndeplinea activităţile administrative specifice stipulate în regulamentele şi actele constitutive ale acestor asocieri de state.

Instituţia funcţionarului internaţional  a căpătat o forma bine definită şi universală prin instituţiile internaţionale create de Convenţia de la Haga din 1899. Convenţia pentru soluţionarea paşnică a diferendelor internaţionale prevăzuse înfiinţarea unei Curţi Permanente de Arbitraj împreună cu un Birou Internaţional (care servea ca serviciu de înregistrare al Curţii); Consiliul Administrativ Permanent, alcătuit din reprezentanţii diplomatic ai Puterilor Contractante acreditaţi la Haga, a acţionat  în numele puterilor lor semnatare, sub conducerea preşedintelui său – ministrul de externe olandez ( conducea Biroul Internaţional, avea sub control deplin  numirea, suspendarea sau demiterea funcţionarilor şi angajaţilor săi, fixa salariile şi controla cheltuielile generale ale instituţiei). Prevederile Convenţiei de la Haga din 1899 au fost menţinute şi extinse în Convenţia adoptată la cea de-a doua Conferinţa de la Haga (1907). Recunoaşterea funcţionarilor publici internaţionali a devenit universală la momentul constituirii Societăţii Naţiunilor şi instituţionalizarea secretariatului său- anul 1919.
Statutul juridic al funcţionarului internaţional
Privilegiile şi imunităţile funcţionarilor internaţionali  a constituit o temă de mare complexitate pentru teoria şi practica internaţională, pentru dreptul international public şi pentru jurisdicţia internaţională. Pentru explicarea privilegiilor şi imunităţilor diplomatice au fost avansate mai multe teorii; dintre acestea menţionăm pe cele care au primit cea mai largă acceptare: extrateritorialitatea, reprezentarea şi necesitatea funcţională. S-a considerat că fiecare din cele trei teorii ar fi susceptibilă a oferi elemente pentru o teorie generală care să constituie un cadru sau o bază pentru a determina şi justifica ceea ce cuprind privilegiile şi imunităţile internaţionale.

Referitor la teoria extrateritorialităţii, s-a învederat teza ca organizaţia internaţională să fie plasată în afara autorităţii oricărui stat membru; i-au fost recunoscute privilegii şi imunităţi încă din fazele incipiente ale evoluţiei sale. Pe  baza acestui argumenta s-a susţinut că teoria extrateritorialităţii ar fi potrivită pentru a formula ideea de independenţă a funcţionarului faţă de autoritatea şi jurisdicţia statala şi că ar fi putea explica întinderea de privilegii şi imunităţi la un cerc de funcţionari internaţionali mult mai bine decât teoria reprezentării personale. 
Teoria reprezentării personale, ca fundament pentru privilegiile şi imunităţile internaţionale, tinde să diminueze influenţa statutului şi să afirme rolul reprezentativ al funcţionarului internaţional. În cazul funcţionarului unei organizaţii internaţionale, caracterul reprezentativ necesită anumite clarificari (se pune problema dacă funcţionarii internaţionali acţionează în numele statelor membre – după cum s-a susţinut pentru cazul funcţionarilor supranaţionali sau al constituentului său, atunci când  funcţionari sunt alesi). Dar mult mai relevant  este argumentul că acest caracter reprezentativ şi deci teoria reprezentării personale este limitată în aplicarea ei în cazul funcţionarilor internaţionali, pentru că aceştia au o manifestare limitată în rolul pe care-l exercită zilnic, ca administratori, pentru ca să poată pretinde că au un caracter reprezentativ. Unii oficiali – secretarii generali, şefii de departament sau oficii regionale şi misiuni, comandanţi ai forţelor de menţinere a păcii ş.a. – sunt agenţi ai organizaţiei şi, prin organizaţie, reprezentanti ai  statelor membre, şi deci au un punct de legătură pentru a justifica natura lor oficială. Judecătorii şi funcţionarii instanţelor internaţionale sunt, în principal, funcţionari judiciari, fiind detaşaţi de o entitate statală.

Teoria necesităţii funcţionale reprezintă o adecvată alternativă, care se aplică în condiţiile în care organizaţiile internaţionale sunt fără teritoriu şi fără statut reprezentativ; ea constituie o teorie capabila să ofere un răspuns nevoilor practice în relatiile internaţionale. Cu aplicare la privilegiile şi imunităţile functionarilor, această teorie se bazează pe ideea de independenţă a instituţiilor internaţionale faţă de orice grup de state membre;  privilegiile şi imunităţile acordate personalului organizaţiilor internaţionale trebuie să cuprindă cel puţin pe cele necesare pentru a permite o exercitare liberă a funcţiei internaţionale, să asigure respectarea instituţiei. Scopul  acordării privilegiilor şi imunităţilor funcţionarilor internaţionali este de a-i scoate pe aceştia de sub influenţa unui anumit stat, aşa cum raţiunea general acceptată pentru imunităţile şi privilegiile diplomatice este aceea de a-l face pe trimis independent de institutia pe lângă care este acreditat.

Imunităţile funcţionale, de care beneficiază marea majoritate a funcţionarilor ONU nu sunt legate de persoana acestora, ci au un caracter mai curând organizaţional; în consecinţă, neasigurarea imunităţii funcţionarului internaţional constituie o nerespectere a drepturilor  consacrate de organizaţia internaţională.

Sistemul juridic al unor state poate cuprinde dispoziţii care pot genera obstacole în calea desfăşurării  activităţilor de către funcţionarii internaţionali. Agentul diplomatic este responsabil faţă de guvernul său pe timpul îndeplinirii funcţiilor sale oficiale; dacă va acţiona în detrimentul poziţiei guvernului său va fi supus rechemării şi urmăririi penale pentru faptele sale; dacă are loc o schimbare de atitudine, care se produce la nivelul guvernului său, el este obligat să se conformeze poziţiei nou adoptate. Funcţionarul public internaţional, în calitatea sa oficială, este imun faţă de schimbările intervenite în poziţia şi atitudinea statului său în problemele internaţionale; el are imunitate de la procedura legală pentru actele sale oficiale(  imunitatea de la procesele legale pentru actele oficiale este continuată chiar şi după încetarea legăturii dintre organizaţie şi funcţionari).

Privilegiile şi imunităţile acordate funcţionarilor internaţionali au ca obiectiv major promovarea intereselor organizaţiei internaţionale. Aceste privilegii şi imunităţi internaţionale diferă de privilegiile şi imunităţile diplomatice, trebuie să asigure independenţa organizaţiei internaţionale şi a funcţionarilor faţă de statele de care apartin. Statutul funcţionarilor publici este imperativ şi opozabil chiar  pe teritoriul statului propriu.

La considerentele de ordin politic care reclama acordarea unui  statut special pentru funcţionarul internaţional, chiar  pe teritoriul statului său, mai trebuie relevate  anumite avantaje funcţionale, aceste motive de utilitate pledând în favoarea privilegiilor imunităţilor (scutirile de impozite şi taxe permit angajaţilor obţinerea de salarii mai mari etc.); privilegiile fac ca organizaţiile să aibă oportunitatea de a oferi  prestigiu şi poziţie celor pe care-i angajează. Imunităţile internaţionale preved o măsură de siguranţă a funcţionarilor săi, mai ales în caz de tensiune internaţională, iar protecţia oferită în ceea ce priveşte declaraţiile sau faptele lor în timp ce au o calitate oficială este o garanţie  pentru ca funcţionarii internaţionali să activeze imparţiali, în interesul organizaţiei. Privilegiile şi imunităţile, precum şi statutul internaţional sunt stimulente importante pentru angajarea de funcţionari internaţionali;  absenţa sau erodarea acestor privilegii şi imunităţi este în detrimentul menţinerii de personal la organizaţiile internaţionale, după cum inegalitatea în acordarea de privilegii şi imunităţi membrilor personalului care îndeplinesc sarcini similare în cadrul aceloraşi organizaţii tinde să submineze moralul angajatului.

Ca o manifestere a caracterului constructiv pentru privilegiile şi imunităţile internaţionale  apare  faptul că statutul funcţionarului internaţional deriva din statutul organizaţiei internaţionale – ca o baza de aplicare a privilegiilor şi imunităţilor funcţionarului public international. Funcţiile  organizaţiei internaţionale stau la baza statutului funcţionarului internaţional, raţiunea acordării de privilegii şi imunităţi funcţionarului internaţional rezida din nevoia realizării obiectivului urmărit prin crearea organizaţiei, rezultatul pozitiv este determinat de activitatea organizaţiei şi de gradul de responsabilitate care revine acelui funcţionar în realizarea activităţii organizaţiei respective. Dimensiunea şi natura politică a organizaţiei internaţionale determină  dimensiunea privilegiilor şi imunităţilor internaţionale. Calitatea statutului funcţionarului internaţional  reclamă competentele si atributiile inserate în actul constitutiv al organizaţiei.

Nevoia pentru organizarea unei conferinte internationale care sa afirme un   statut universal privind privilegiile şi imunităţile funcţionarului internaţional a devenit din ce în ce mai evidentă printre membrii serviciului civil internaţional.

În cazul funcţionarului public internaţional nu se manifesta teza de reciprocitate între guvernul primitor şi organizaţia trimiţătoare. Statutul special acordat funcţionarului internaţional prezintă un foarte mic avantaj indirect pentru institutia care acordă statutul; beneficiile directe se răsfrâng asupra organizaţiei care angajează funcţionarul, cu efecte pozitive asupra realizării scopurilor şi obiectivelor fixate de statele membre la crearea organizaţiei.

Funcţionarul internaţional nu reprezintă statul sau guvernul; cel care-l angajează nu-i poate asigura statutul pe calea reciprocităţii. În plus, funcţionarul internaţional este cetăţean al unui anumit stat, fidelitatea naţională nu este redusă prin acordarea privilegiilor internaţionale. Se aşteaptă ca el să reprezinte o colectivitate de state atunci când se află în cadrul jurisdicţiei statului său. În aceste condiţii, nu se poate stabili reciprocitate nici între cele două state (statul de sediu al organizaţiei şi statul al cărui cetăţean este funcţionarul internaţional), nici între statul de reşedinţă şi organizaţia internaţională; raportul tridimensional exclude corelarea pe care o presupune reciprocitatea.

 Privilegiile şi imunităţile diplomatice se fundamentează juridic pe dreptul şi practica internaţională ; ele sunt acordate pe baza prevederilor specifice ale tratatului şi ale legislaţiei naţionale edictate în aplicarea tratatului. În cazul organizaţiilor din sistemul ONU, normele care guvernează statutul, privilegiile şi imunităţile personalului se găsesc în Carta Națiunilor Unite şi alte acte constitutive ale organizaţiei respective (1), în convenţiile privind privilegiile şi imunităţile ONU, ale instituţiilor specializate şi în diferite acorduri de sediu, acordurile cadru-tip de asistenţă ale Programului ONU.

Privilegiile şi imunităţile internaţionale constituie o instituţie modernă, cu aspecte care urmează să se dezvolte. Termenul juridic al privilegiilor şi imunităţilor internaţionale se găseşte în tratatele speciale, care pot fi completate cu alte instrumente juridice, cum ar fi, precedentele judiciare şi practica cutumiară. Statutul privilegiat al funcţionarului internaţional decurge din trei categorii de texte:

- documentele constitutive ale organizaţiilor – care conţin un articol redactat într-o manieră generală, prevăzând că  functionarii trebuie să se bucure de privilegii care să le permită îndeplinirea liberă a funcţiilor lor (Carta NU – art. 105 ş.a.);

- convenţiile generale privind privilegiile şi imunităţile organizaţiilor, în care se releva aceste privilegii într-un mod detaliat (Convenţia asupra privilegiilor şi imunităţilor ONU – art. V);

- acordurile de sediu, încheiate între organizaţiile şi statele unde se notifica sediul principal şi birourilor secundare, se adaptează aceste privilegii în condiţiile  specifice zonei.

Dispoziţiile tratatului special pot rezulta din acordurile multilaterale prin care au fost înfiinţate diferite organizaţii – actul constitutiv al organizaţiei sau un protocol separat dar anexat la acel act ca o parte a unui tot sau dintr-o convenţie separată ori un set de regulamente privind organizarea personalulului . Primele organizaţii au prevăzut statutul funcţionarilor cu privilegii şi imunităţi diplomatice, sau cu un „statut internaţional” care implică atribuirea statutului diplomatic.

Deoarece erau necesare acorduri pentru definirea naturii şi statutului atribuit, precum şi pentru precizarea privilegiilor şi imunităţilor acordate, acest lucru a fost realizat prin acordurile bilaterale încheiate între organizaţii şi statele gazdă cu privire la stabilirea sediilor şi a birourilor.

Statele de sediu au acordat organizaţiei internaţionale statut special în cadrul jurisdicţiilor naţionale, această practică constituind un fundament pentru evoluţia  uzanţelor internaţionale.

Deciziile instanţelor naţionale în aplicarea şi interpretarea tratatului îndeplinesc un rol similar cutumei internaţionale. Reprezentanţii naţionali la conferinţele internaţionale la care sunt negociate tratatele sau interpretate actele constitutive  sunt influenţaţi de poziţiile naţionale şi internaţionale explicite în ceea ce priveşte privilegiile şi imunităţile internaţionale.

Un  fundament al privilegiilor şi imunităţilor internaţionale poate fi formulat în deciziile tribunalelor internaţionale. În absenţa unei convenţii generale asupra privilegiilor şi imunităţiilor internaţionale, deciziile instanţelor se vor aplica numai cazului specific, organizaţiei sau situaţiei examinate de ele;  deciziile instanţelor vor constitui un precedent general ce va putea fi luat în considerare în chestiunile viitoare de această natură.

Obiceiul şi uzanţa constituie o altă bază legală a privilegiilor şi imunităţilor; acestea nu sunt bine conturate, iar lipsa de uniformitate în practică dictează o atitudine prudentă în a le lua drept bază legală a privilegiilor şi imunităţilor internaţionale.

Acordurile din secolul al XIX-lea prin care s-au creat primele organizaţii internaţionale nu cuprindeau prevederi detaliate pentru statutul funcţionarilor internaţionali, existând numai texte generale cu privire la privilegiile şi imunităţile specifice. În această perioadă s-au dezvoltat trei tipuri de organizaţii internaţionale: comisiile funcţionale, comisiile riverane şi uniunile publice internaţionale;  funcţionarii din ultima categorie nu s-au bucurat de privilegii şi imunităţii stipulate; functionarii comisiilor funcţionale s-au bucurat de statut specific, iar în această direcţie au evoluat şi comisiile riverane.

O  atribuire de privilegii şi imunităţi pentru funcţionarii internaţionali se releva în Convention of Contingents, adoptată la Congresul din Panama ,în anul 1826 (prin art. 13 şi 14 din Convenţie s-a o constituit  o comisie specială – Comission directiva for Atlantic confederate Navy, iar prin art. 15 s-au reglementat pentru  membrii Comisiei privilegiile şi imunităţile agentului diplomatic). În ceea ce priveşte comisiile fluviale, create în cursul secolului al XIX-lea, s-a reţinut că trei dintre ele au acordat  un statut internaţional specific, care implica beneficiul privilegiilor şi imunităţilor:

Comisia Europeană a Dunării a fost creată prin Convenţia de la Paris (30 martie 1856; statutul legal al Comisiei a fost confirmat prin Public Act al Comisiei Europene a Dunării, semnat la Galaţi în noiembrie 1865); prin art. 21 se prevedea că beneficiul neutralităţii Comisiei se va extinde şi la personalul tehnic însărcinat cu supravegherea lucrărilor. Prin art. 7 din Tratatul de la Londra, din martie 1871, s-a extins protecţia de neutralitate la totalitatea Comisiei Dunării („întregul personal administrativ şi ingineresc al Comisiei”), iar această reglementare a fost confirmată prin Tratatul de la Berlin din 1878 (art. 53 – „în completă independenţă faţă de autorităţile teritoriale”).

Prevederile din Congo Navigations Act, din anul 1885, erau particulare (agenţilor li se acordau privilegii şi inviolabilitate).

Reprezentantii comisiilor funcţionale se bucurau de privilegiile şi imunităţile depline ale agentului diplomatic, indiferent de locul unde îşi aveau reşedinţa sau de  privilegiile şi imunităţile de care beneficiau agenţii diplomatici în ţara care comisia îşi desfăşura activitatea.

Societatea Naţiunilor  a dezvoltat  instituţia funcţionarului public internaţional (art. 7 § 4 din Cartă prevedea: „Reprezentanţii membrilor Ligii şi funcţionarii Ligii pe timpul cât sunt angajaţi în treburile Ligii se vor bucura de privilegiile şi imunităţile diplomatice”); raţiunea pentru a le acorda funcţionarilor Societăţii Naţiunilor privilegiile şi imunităţile diplomatice ţinea de nevoia asigurării prestigiului şi independenţei lor faţă de autoritatea jurisdicţională. Prin acel Modus Vivendi, încheiat între Societatea Naţiunilor şi Guvernul elveţian, se făcea distincţie între funcţionarii Ligii din prima şi cea de-a doua categorie şi, de asemenea, între membrii  care se bucură de extrateritorialitate şi funcţionarii de cetăţenie elveţiană. Personalul din prima categorie (Secretarul general, locţiitorii acestuia şi directorii) a avut, în principiu,  aceleaşi privilegii şi imunităţi diplomatice ca cele care erau acordate corpului diplomatic de la Berna; celălalt personal s-a bucurat de un regim de privilegii şi imunităţi  redus.

Prin Acordul din 1928, dintre Guvernul olandez şi Curtea Permanentă de Justiţie Internaţională, s-a recunoscut Curţii o poziţie similară  Corpului Diplomatic de la Haga.

Activitatea si practica Societăţii Naţiunilor şi cea a CPJI au constituit temeiul pentru dezvoltarea privilegiilor şi imunităţilor ONU, ale instituţiilor sale specializate, în sensul oferirii unui precedent convingător în domeniul teoriei privilegiilor şi imunităţilor internaţionale pentru personalul care nu reprezintă statele.

 În raport cu diversele epoci şi diferitele stadii de dezvoltare a organizaţiilor internaţionale, privilegiile şi imunităţile funcţionarilor internaţionali au constituit obiectul clauzelor din convenţii sau acorduri principale; adesea, aceleaşi acte constitutive conţin, în această privinţă, pacta de contrahendo sau enunţă principiul director de urmat prin acorduri succesive.

De îndată ce ONU şi instituţiile specializate ale ONU au început să funcţioneze, au fost adoptate două convenţii generale în materie de privilegii şi imunităţi. Iniţiativa s-a datorat Adunării generale care a căutat să satisfacă  exigenţele de salvgardare a autonomiei sale şi cea a funcţionarilor săi.

În cazul ONU, Convenţia Generală (1946) şi Acordul de sediu (1947) şi-au propus să reglementeze condiţia juridică a Organizaţiei, condiţia reprezentanţilor statelor membre, cea a funcţionarilor, abuzul de privilegii şi imunităţi al funcţionarilor şi garanţiile furnizate în această privinţă de organizaţiile internaţionale; disciplina şi renunţarea la imunităţi; competenţa obligatorie a CIJ referitoare la diferendele care poartă asupra interpretării celor două convenţii. Pentru instituţiile specializate, Convenţia din anul 1947 conţine clauze – standard, adică care sunt valabile, în principiu, în raport cu fiecare instituţie, afară de adaptările succesive efectuate cu ajutorul acordurilor adiţionale dintre statul de sediu şi instituţiile interesate (aşa cum sunt clauzele art. 6 referitoare la privilegiile şi imunităţile funcţionarilor).

 Propunerile  ONU de texte normative, la Conferinta de la Dumbarton Oaks,  nu au conţinut prevederi referitoare la privilegiile şi imunităţile pentru organizaţie şi personalul ei;  problematica a fost pusă pe agenda Comitetului pentru problemele juridice la Conferinţa de la San Francisco-1945, unde s-a susţinut soluţia prevederii unui  tratament uniform pentru funcţionarii internaţionali şi a evitării unei multiplicări   de functiuni divergente. Deşi tindeau să fie de acord cu aceste sugestii şi să admită existenţa avantajelor unificării privilegiilor şi imunităţilor ,de care se bucură  functionarii ONU şi diferitele instituţii specializate, Comitetul pregătitor a adoptat un punct de vedere funcţional în ceea ce priveşte aceste prerogative; Comitetul a statuat  că nu orice instituţie specializată are nevoie de toate privilegiile şi imunităţile. Comitetul pregătitor nu avea o abordare  clară asupra privilegiilor şi imunităţilor ce urmau să fie acordate functionarilor ONU.

Principiile directoare erau: nici o instituţie specializată nu va cere privilegii mai mari decât la nivelul ONU; privilegiilor şi imunităţilor ONU pot fi privite ca un maximum în cadrul căruia diferitele instituţii specializate trebuie să se bucure de asemenea privilegii şi imunităţi pe care îndeplinirea corespunzătoare a funcţiilor o poate cere; nici o imunitate şi privilegiu nu trebuie cerute dacă nu sunt esenţiale misiunii organizaţiei; în cazul în care o instituţie specializată care s-a afiliat la ONU avea deja privilegiile şi imunităţile determinate în detaliu, urma să se facă ajustări ale privilegiilor şi imunităţilor ce-i fuseseră anterior acordate pentru a le aduce pe aceeaşi linie cu cele acordate de ONU.  Comitetul pregătitor a recunoscut diferenţa dintre prerogativele personalului sistemului ONU şi cele pe care urmau sa le aiba judecătorii şi personalul afiliat al CIJ: aceştia din urmă trebuiau să beneficieze de imunităţi şi privilegii diplomatice în sensul deplin al cuvântului, atunci când exercitau activităţi ale Curţii (baza o constituie practica CPJI).

Considerentul major se încorpora în recomandarea că privilegiile şi imunităţile nu erau acordate în interesul persoanei, ci pentru a asigura funcţionarea  eficientă a instituţiilor internationale.

Prima recomandare privea crearea unui paşaport internaţional care să fie emis de ONU pentru a facilita călătoria funcţionarilor săi şi pentru a indentifica pe purtător ca funcţionar al ei; a doua recomandare indica sarcina definirii termenului de imunităţi de care ar trebui să beneficieze toţi funcţionarii şi prezenta coordonatele pentru determinarea categoriilor îndreptăţite la statutul diplomatic complet (se sublinia că privilegiile şi imunităţile sunt date funcţionarilor numai în interesul organizaţiei pe care ei o servesc şi în nici un caz pentru beneficiul lor personal; s-a susţinut că toţi funcţionarii, indiferent de rangul lor, trebuie să aiba imunitate pentru actele făcute în cursul misiunilor  oficiale,  în ţara ai căror cetăţeni sunt, fie în altă ţară; imunitatea diplomatică deplină s-a prevăzut numai pentru cazuri excepţionale); a treia recomandare privea problema stabilirii salariilor şi veniturilor funcţionarilor  de către statul de sediu.

În ceea ce priveşte bazele constituţionale, Carta NU (art. 105 § 2) prevede că „funcţionarii Organizaţiei se vor bucura de asemenea de privilegiile şi imunitaţile necesare pentru a-şi exercita în mod independent funcţiile legate de Organizaţie.

Comitetul pentru problemele juridice – care a propus textul – nu a intenţionat ca prevederile acestui articol să se aplice instituţiilor specializate care puteau deveni afiliate la organizaţie. Şi mai semnificativ a fost faptul că s-a evitat folosirea termenului diplomatic în descrierea naturii şi întinderii privilegiilor şi imunităţilor care urmau să fie acordate. ,,Comitetul a preferat să substituie un standard mai apropiat, bazat, pentru scopurile organizaţiei, pe necesitatea realizării scopurilor sale, iar în cazul reprezentaţilor membrilor săi şi a funcţionarilor organizaţiei, pe asigurarea exercitării independente a funcţiilor lor (2).

Prin aceasta, recomandările Comitetului pregătitor al Conferinţei de la San Francisco a avut în vedere experienţa Societăţii Naţiunilor; dorind să evite apariţia unor dificultăţi similare, Comitetul pregătirilor şi-a formulat recomandările astfel încât să prevină apariţia acestor dificultăţi. La San Francisco s-a stipulat prevederea că Adunarea generală are autoritatea de a acţiona  pentru definirea şi aplicarea privilegiilor şi imunităţilor necesare pentru  functionarii ONU.

În ceea ce priveşte instituţiile specializate, Adunarea generală ONU se angajase, într-un sens, chiar înainte de intrarea în vigoare a Cartei NU, să recomande o convenţie generală comunităţii internaţionale. La Chicago, la redactarea Convenţiei Organizaţiei Aviaţiei Civile Internaţionale, în decembrie 1944, probabilitatea ca o convenţie generală să se aplice ulterior a influenţat modul de formulare a prevederilor privind privilegiile şi imunităţile personalului Organizaţiei Aviaţiei Civile Internaţionale (Cap. XI – Personalul, art. 60) – OACI subordonând statutul personalului său prevederilor convenţiei generale anticipate. În februarie 1946, la prima sa sesiune, Adunarea generală ONU a adoptat o rezoluţie aprobând o Convenţie privitoare la privilegiile şi imunităţile funcţionarilor ONU.
Analiza prevederilor actelor constitutive ale instituţiilor specializate releva existenţa unui consens general privind consolidarea sistemului privilegiilor şi imunităţilor pe baze funcţionale. Nu rezulta totuşi o concluzie în ceea ce priveşte natura şi întinderea exactă a privilegiilor şi imunităţilor ce urmau a fi acordate; mai mult chiar, în textul convenţiei OACI poate fi notată o clauză  (escape clause), care are ca efect să ofere membrilor avantajul de a putea nega prevederile cu privire la privilegii şi imunităţi (în  document li se cere membrilor organizaţiilor să acorde privilegii şi imunităţi apropiate personalului diplomatic sau internaţional, dar această obligaţie este în ambele texte formulata in maniera  „în măsura în care poate fi posibil în baza procedurilor sale constituţionale”; în acest caz, tribunalele naţionale fiind cele care interpretează procedura constituţională, ele pot interpreta atât tratatul, cât şi constituţia, iar prin aceasta se ajunge la soluţia negării privilegiilor şi imunităţilor în discuţie).

Convenţia asupra privilegiilor şi imunităţilor ONU (Convenţia generală)

În art. V din Convenţia generală se defineşte  statutul funcţionarului. Dar, deşi stabileşte privilegiile şi imunităţile minime de care beneficiază funcţionarii şi experţii în misiune pentru ONU, Convenţia nu releva categoriile personalului căruia i se vor acorda prerogative în conformitate cu prevederile ei (lăsând această atribuţie Secretarului general – Secţ. 17);  referirile se fac la „funcţionarii de un rang comparabil  din misiunile diplomatice” (Secţ. 18 e), la „privilegiile, imunităţile, scutirile şi facilităţile acordate în conformitate cu dreptul internaţional trimişilor diplomatici” (secţ. 19), „– formulari care nu sunt îndeajuns de precise. Pentru a compensa aceste neajunsuri ale Convenţiei se prevedea că Secretarul general este împuternicit să specifice categoriile de funcţionari care vor fi acoperiţi de Convenţie (3) şi să renunţe la imunităţi şi privilegii ori de câte ori aceasta nu va prejudicia interesele Naţiunilor Unite (Secţ. 20). Orice diferend izvorând din interpretarea sau aplicarea Convenţiei urma a fi supus CIJ pentru un aviz consultativ, iar avizul dat de Curte va fi acceptat ca definitiv de către părţi (secţ. 30).

În baza prevederilor Secţiunii 18 din Convenţie funcţionarii ONU:

a) se vor bucura de imunitate de jurisdicţie pentru toate actele îndeplinite de către ei în calitatea lor oficială (inclusiv pentru cele spuse sau scrise);

b) vor fi scutiţi de orice impozit asupra salariilor şi plăţilor făcute de ONU;

c) vor fi scutiţi de orice obligaţie relativă la serviciul naţional;

d) nu vor fi supuşi, nici ei şi nici consorţii şi membrii familiei lor aflaţi în întreţinerea lor, dispoziţiilor limitând imigrarea şi formalităţilor de înregistrare a străinilor;

e) se vor bucura, în ceea ce priveşte facilităţile de schimb, de aceleaşi privilegii ca şi funcţionarii de un rang comparabil aparţinând misiunilor diplomatice acreditate pe lângă guvernul respectiv;

f) se vor bucura, ei, precum şi consorţii şi membrii familiei lor aflaţi în întreţinerea lor, de aceleaşi facilităţi de repatriere ca şi trimişii diplomatici în perioada de criză internaţională;

g) se vor bucura de dreptul de a importa cu scutire de vamă mobilierul şi efectele lor personale cu ocazia preluării primului post în ţară respectivă.

În conformitate cu secţiunea 18, în completare la imunităţile şi privilegiile menţionate în Secţiunea 18, secretarului general, secretarilor generali adjuncţi şi subsecretarilor generali li se vor acorda în privinţa lor, a soţiilor şi copiilor lor minori, privilegiile şi imunităţile, scutirile şi facilitatile acordate, în conformitate cu dreptul internaţional, trimişilor diplomatici. 
NOTE
1. Rezolutia 76 (I) din 1946 a Adunării generale ONU nu face distincţie pe criteriul cetăţeniei atunci când trateaza acordarea privilegiilor şi imunităţilor prevazute de art. V şi VII din Convenţia generală.

2. Folosirea expresiei imunităţi diplomatice a făcut posibilă aplicarea faţă de funcţionarii Societăţii a unui ansamblu existent de norme şi practică acoperind majoritatea necesităţilor esenţiale ale unui serviciu internaţional. Partea mai puţin fericită a expresiei a fost că ea genera o problemă de ordin juridic, din cauza mai multor definiţii ale noţiunii de diplomat; o altă dificultate consta în dezideratele Societăţii – motivat de absenţa unui paşaport recunoscut internaţional sau a unui document de călătorie care ar fi confirmat caracterul internaţional al purtătorului – de a asigura acordarea, în baza curtoaziei internaţionale, a statutului diplomatic; o altă dificultate a fost discriminarea făcută de guverne între poziţia unui naţional şi a unui ne-naţional, în special în domeniul jurisdicţiei statului de sediu în ce priveşte facilităţile şi impozitele.

3. Secţ. 17: „Secretarul general va stabili categoriile de funcţionari cărora li se aplică dispoziţiile prezentului articol, precum şi ale articolului VII. El va supune lista Adunării generale şi o va comunica apoi guvernelor tuturor membrilor. Numele funcţionarilor incluşi în aceste categorii vor fi comunicate în mod periodic guvernelor membrilor”.
